《谒九江赵守》
宋代·阳枋

浮舟湓浦春，民谣举欣欣。
问民宁底乐，州有贤使君。
帝胄擢清班，江国烦殷勤。
仪型金玉相，肝肠锦绣纹。
周南蔼忠厚，大雅旧不群。
固本屹磐石，理兵无丝棼。
城坚万里长，气壮三边军。
短吟亟搜枯，弄斧当郢斤。
聊此窥一斑，所见谐所闻。
愿公慨神州，边腹久中分。
五岳判地气，三光离天文。
倒竭五湖婆，一洗九陵氛。
钟彝勒伟晔，汗史照芳芬。
此烈丈夫耳，循常脂足云。

作者简介：阳枋（1187-1267），字正父，原名昌朝，字宗骥，合州巴川（今重庆铜梁东南）人。居字溪小龙潭之上，因号字溪。